Akčný plán pre integráciu a začlenenie na roky 2021 – 2027

„A zaistíme, aby ľudia, ktorí majú právo zostať, boli integrovaní a cítili sa vítaní. Čaká ich budovanie vlastnej budúcnosti, ako aj zručností, energie a talentov.“ predsedníčka Ursula von der Leyenová, Správa o stave Únie 2020

1.Podpora sociálnej súdržnosti a budovanie inkluzívnych spoločností pre všetkých

Európsky spôsob života je inkluzívny. Integrácia a začlenenie sú kľúčové pre ľudí prichádzajúcich do Európy, miestne komunity a dlhodobý blahobyt našich spoločností, ako aj stabilitu našich hospodárstiev. Ak chceme pomôcť našim spoločnostiam a hospodárstvam v tom, aby prekvitali, musíme podporovať každého, kto je súčasťou spoločnosti, pričom integrácia musí byť právom aj povinnosťou pre všetkých.

To znamená posilniť postavenie tých, ktorí sú znevýhodňovaní, a zároveň zabezpečiť jednotnosť a súdržnosť našich komunít. Znamená to poskytovať všetkým rovnaké príležitosti, aby mohli využívať svoje práva a byť súčasťou komunity a spoločenského života bez ohľadu na pôvod a v súlade s Európskym pilierom sociálnych práv. Takisto to znamená rešpektovať spoločné európske hodnoty zakotvené v zmluvách o EÚ a Charte základných práv Európskej únie vrátane demokracie, právneho štátu, slobody slova a náboženstva, ako aj práva na rovnosť a nediskrimináciu. Tieto základné hodnoty sú nenahraditeľnou súčasťou života a účasti na dianí v európskej spoločnosti. Sú aj dôvodom vytvorenia portfólia „Podpora európskeho spôsobu života“ v rámci Komisie, ktorým sa chráni jednoduchá, no pritom základná premisa, že na všetkých záleží, na nikoho by sa nemalo zabúdať a všetci by mali mať možnosť účinne uplatňovať svoje práva a mať prístup k príležitostiam a bezpečiu.

Problematika integrácie a začlenenia je obzvlášť dôležitá pre migrantov, nielen pre tých novoprichádzajúcich, ale niekedy aj pre štátnych príslušníkov tretích krajín, ktorí sa už možno v EÚ udomácnili a sú jej občanmi. Preto sa rozsah pôsobnosti tohto akčného plánu týka tak migrantov, ako aj občanov EÚ s migrantským pôvodom. Je teda širší než rozsah pôsobnosti akčného plánu Komisie pre integráciu z roku 2016, ktorý sa vzťahoval iba na štátnych príslušníkov tretích krajín.

Zabezpečenie účinnej integrácie a začlenenia migrantov do EÚ je sociálnou a hospodárskou investíciou, ktorá zvyšuje súdržnosť, odolnosť a prosperitu európskych spoločností. Integrácia a začlenenie môžu a mali by byť procesom prospešným pre obe strany, z ktorého bude mať úžitok celá spoločnosť. Ak však majú byť integrácia a začlenenie úspešné, musí ísť o obojstranný proces, v rámci ktorého je migrantom a občanom EÚ s migrantským pôvodom ponúknutá pomoc pri integrácii a tí sa, naopak, o integráciu aktívne usilujú. Na procese integrácie sa podieľa hostiteľská spoločnosť, ktorá by mala vytvárať príležitosti na úplnú ekonomickú, sociálnu, kultúrnu a politickú participáciu prisťahovalcov. Proces zahŕňa aj prispôsobenie sa zo strany migrantov, ktorí všetci majú v súvislosti so svojou novou krajinou pobytu isté práva a povinnosti.

V súčasnosti sa asi 34 miliónov obyvateľov narodilo mimo EÚ (približne 8 % populácie EÚ) a 10 % mladých ľudí (15 – 34 rokov) narodených v EÚ má aspoň jedného rodiča pochádzajúceho zo zahraničia. Hoci sa podiel obyvateľov narodených mimo EÚ za posledné roky celkovo zvýšil, situácia v jednotlivých členských štátoch je stále veľmi odlišná. Vo Švédsku, v Estónsku, Luxembursku, Chorvátsku, Lotyšsku, Rakúsku, na Malte a v Nemecku dosahuje tento podiel okolo 10 % alebo viac, zatiaľ čo v Česku, Maďarsku, Rumunsku, Bulharsku, Poľsku a na Slovensku je to menej ako 3 %.

Viac ako štvrtina migrantov má vysoký stupeň vzdelania. Majú zdroje, ambíciu a motiváciu, ale často nedokážu svoje zručnosti využiť. Takmer 40 % má nadmernú kvalifikáciu pre prácu, ktorú vykonávajú. Nemôžeme si dovoliť tento potenciál premrhať. Takmer pätina migrantov má zároveň len základné vzdelanie a potrebuje ďalšiu podporu.

Migranti a občania EÚ s migrantským pôvodom zohrávajú v európskom hospodárstve a spoločnosti dôležitú úlohu. Ich prínos sa ešte viac prejavil počas krízy spôsobenej pandémiou COVID-19. Mnohí pomáhali pri riešení tejto krízy ako pracovníci v základných službách, lekári a zdravotné sestry. Zároveň patria medzi ľudí, ktorí sú viac vystavení pandémii. Po skončení pandémie COVID-19 bude EÚ potrebovať spoluúčasť každého jedného človeka na obnove a budovaní odolnosti našich hospodárstiev. Nejde teda len o morálnu povinnosť v súlade so základnými hodnotami EÚ, ale aj o hospodársku nevyhnutnosť posilniť opatrenia na podporu integrácie a začlenenia. Ako ukazuje nedávny výskum, úplná integrácia migrantov do trhu práce by mohla mať veľký hospodársky prínos vrátane fiškálnych ziskov, príspevkov do vnútroštátnych dôchodkových systémov a národného blahobytu všeobecne.

Tento akčný plán je súčasťou komplexnej reakcie na riešenie problémov spojených s migráciou v rámci nového paktu o migrácii a azyle. Úspešné integračné politiky sú takisto základným kameňom dobre fungujúceho systému riadenia azylu a migrácie. Podporujú a dopĺňajú azylové a migračné politiky členských štátov tým, že zabezpečujú, aby sa všetci jednotlivci, ktorí majú právo zostať v EÚ, mohli plne zapájať do našich spoločností. Takisto môžu podporovať dialóg s tretími krajinami a programami v rámci vonkajšieho rozmeru migračných a rozvojových politík EÚ. Migranti sú často súčasťou rôznych foriem socializácie v diaspórach v členských štátoch EÚ. Diaspóra môže hrať rozhodujúcu úlohu pri podpore začlenenia v hostiteľských spoločnostiach a prispievaní k investíciám, inováciám a rozvoju pri súčasnom zachovaní vzťahu s krajinami pôvodu.

Tento akčný plán pokrýva všetky rôzne etapy a fázy integračného procesu: opatrenia pred odchodom, prijatie a skorá integrácia, dlhodobá integrácia a budovanie inkluzívnych a súdržných spoločností. Berie do úvahy rozdielnu situáciu populácií migrantov v členských štátoch a podporuje členské štáty a ďalšie príslušné zainteresované strany pri hľadaní primeranej reakcie v rámci politík integrácie a začlenenia.

2.Poznatky získané z akčného plánu pre integráciu z roku 2016 a kľúčové fakty a údaje o integrácii a začlenení

Tento akčný plán vychádza okrem iného z výsledkov akčného plánu Komisie pre integráciu štátnych príslušníkov tretích krajín z roku 2016. Po jeho prijatí Komisia zaviedla viac ako 50 konkrétnych opatrení na podporu členských štátov a ďalších kľúčových zainteresovaných strán v širokom spektre oblastí politiky: opatrenia pred odchodom/pred príchodom, vzdelávanie, zamestnanie a odborná príprava, prístup k základným službám, aktívna účasť a sociálne začlenenie. Komisia takisto posilnila svoje nástroje na koordináciu, financovanie a monitorovanie. V mnohých členských štátoch prispel akčný plán k rozvoju alebo preskúmaniu vnútroštátnych stratégií integrácie a poskytol informácie o využívaní nástrojov financovania integrácie. V mnohých prípadoch bola vnútroštátnym orgánom pri navrhovaní a vykonávaní reforiem integračnej politiky poskytnutá technická podpora šitá na mieru.

Pretrvávajúce výzvy v oblasti zamestnania, vzdelávania, prístupu k základným službám a sociálneho začlenenia migrantov však ukazujú, že sú potrebné ďalšie opatrenia opísané ďalej.